**Драги шестаци,**

Данас ћемо научити све о глаголском облику АОРИСТУ и утврдити наше знање (за оне који су о аористу већ учили).

Сви ћете лекцију прочитати из ваших Граматика и урадити сва пропратна вежбања из лекције. Такође ћете урадити и сва вежбања из Радне свеске која се тичу аориста. Урађене задатке нам **НЕМОЈТЕ СЛАТИ**, већ сами проверите свој рад помоћу решења која имате у књизи.

**АОРИСТ**

* **Прошло време**
* **Прост и личан глаголски облик који означава радњу која се десила у прошлости, али непосредно ПРЕ ТРЕНУТКА ГОВОРА о њој.**

**ПРОСТ значи да нема помоћни глагол, а ЛИЧАН значи да се мења по лицима!**

Нпр. Ја **стигох** кући пре пет минута и **изведох** пса у шетњу.

**Прођосмо** поред вас, аи ви нас **не видесте**.

**Грађење:**

Аорист се гради од глагола свршеног глаголског вида, а само мали број глагола несвршеног вида може, такође, да гради аорист.

Гради се од инфинитивне основе и двојаких наставака:

а) када се инфинитивна основа завршава на самогласник (вокал), промена ће изгледати овако:

**НАУЧИТИ** = науч**и**-

једнина множина

1. ја научи-**х**  1. ми научи-**смо**
2. ти научи 2. ви научи-**сте**
3. он научи 3. они научи-**ше**

б) када се инфинитивна основа завршава на сугласник:

**СТИЋИ** = сти**г**-

једнина множина

1. ја стиг-**ох**  1. ми стиг-**осмо**
2. ти стиж-**е**  2. ви стиг-**осте**
3. он стиж-**е**  3. они стиг-**оше**

\*у другом и трећем лицу једнине долази до палатализације гласа г из основе у ж!

**\*УПАМТИ промену помоћног глагола БИТИ у аористу!**

**1. ја БИХ 1. ми БИСМО**

**2. ти БИ 2. ви БИСТЕ**

**3. он БИ 3. они БИШЕ**

**\*Промена помоћног глагола ХТЕТИ у аористу:**

1. **ја ХТЕДОХ (хтех) 1. ми ХТЕДОСМО (хтесмо)**
2. **ти ХТЕДЕ (хте) 2. ви ХТЕДОСТЕ (хтесте)**
3. **он ХТЕДЕ (хте) 3. они ХТЕДОШЕ (хтеше)**